In solver puril fa anc nagina primavaira
Murgnac

Che l’agricultura basegna in nov «imitsch», ina meglra reputaziun è indiscutabel. La gronda part dals manaschis purils ha fatg gronds sforzs els onns passads e ha adattà lur producziun als basegns dals animals, ha midà lur producziun sin bio ni producziun integrada, ha contact direct cun lur clientella, ha organisà in solver puril. Dentant vegn er l’agricultura mesirada vi dals exempels negativs e tals datti anc blers tranter ils purs. Betg las bleras stentas positivas decidan da la reputaziun, mabain las pacas negativas. Dal reminent insatge absolutamain normal. Er il scrinari vegn mesirà vid la noda da la frida che n’ha betg tutgà la gutta e na vid las milli da fridas gartegiadas. 
Per ils ins èn ils purs campiuns mundials en planscher (schizunt avant ils turistichers) e perquai n’han quels chapientscha per problems agrars. Ad autras persunas dattan magari piculezzas giu per il stumi. Per exempel fa i surstar adina puspè Murgnac cun tge precisiun che singuls purs vegnan da metter lur puschina gist la sonda cura tut la glieud ha peda da sentir il tuffien e sche pussaivel anc gist sper las chasas e curtins. Ils paracars alvs da plastic, las colonnas e lattas als urs da las vias ch’èn surtratgas cun ina crusta da grascha e puschina fan medemamain nagina reclama per l’agricultura. Plinavant fan er las maschinas che stattan emnas a la lunga insanua en la naiv nauscha parita. Da quels vehichels che vegnan dismess en la bostgaglia lain gnanc pledar. Il runar fain e grascha per las vias fiss anc perdunabel, dentant betg far plaz (nua che quai è pussaivel) als automobilists – per mussar tgi che è il retg sin via – èn putgads mortals en la reclama. 
In ulteriur chapitel che dat in schlit num al stan puril e che procura per critica negativa pauschala è il fatg che las vatgas da prestaziun auta ston vegnir pavladas cun da tuttas sorts surrogats e quai malgrà che la Svizra ha ina surproducziun da latg e charn. Era pleds sco transfer d’embrios, aucziuns da top genetica, sexing da sperma (vul dir ch’il pur sa giavischar schebain sias vatgas han da far in taur ni ina vadella), BSE, plantar soja ni tirc manipulà geneticamain èn pac buns arguments per persvader ils pajataglias da la necessitad da dar subvenziuns als purs. Era quels che charreschan cun lur autos la saira sin il funs enturn per spaventar ils tschiervs racoltan cun garanzia pitschna simpatia dals chatschadurs. 
Nagut encunter ina sauna concurrenza era en l’agricultura. Dentant il fatg ch’i dat vischnancas el Grischun nua ch’ils purs fan concurrenza totala cun maschinas, stallas, vatgas, chasas, funs, pops ed auter pli na fa betg surstar che la tenuta negativa vers ils purs na sa sminuescha betg dad oz sin damaun. 
Schebain il messadi da la reclama che vegn fatga per il pur cuntanscha er l’adressat è da dubitar là nua ch’ina vatga da la Planira auta da la Scozia paradescha sur il titel «Bun ch’i dat purs svizzers» da l’Uniun purila svizra è da dubitar. La vatga retica grischa avess fatg il medem effect. Forsa na sa Brugg anc betg ch’i dat era tar nus razzas veglias da muvel e nursas zunt originalas e che fissan segir attractivas per far reclama. 
Intermediar insatge positiv è halt bler pli grev ch’insatge negativ. Las excepziuns restan deplorablamain en las chavazzas, entant che tut quai che sa chapescha da sasez vegn emblidà. Perquai na tanscha i betg cun far ina giada in solver puril (quest onn han dal reminent damain purs previs d’offrir in tal l’emprim d’avust) e crair ch’il stan puril saja salvà.